‘Pik was ’n versiende kolos, het nie onreg verduur’ | Netwerk24
Deur Sarel Van Der Walt 12 Oktober 2018 18:47
Pik Botha was ’n versiende kolos wat nie onreg verduur het nie.
Só sê dr. Leon Wessels wat Botha se adjunkminister van buitelandse sake geword het toe FW de Klerk in 1989 president geword het.
Dr. Leon WesselsFoto: Argief
Wessels, wat later ’n minister geword en ook ’n sleutelrol gespeel het in die totstandkoming van Suid-Afrika se huidige Grondwet, sê Botha het ’n groot rol gespeel om sy belangstelling in menseregte te verdiep.
“Hy het my ook passievol oor Afrika gemaak.
“Pik Botha was ’n uitsonderlike brugbouer – nasionaal en internasionaal. Hy het probleme meedoënloos aangepak met die oortuiging dat dit opgelos moet word.”
Dr. Dawie de Villiers (78), wat jare lank saam met Botha in die kabinet gedien het, sê Botha se dood is ’n groot verlies.
“Hy was ’n uiters talentvolle mens wat visie en deursettingsvermoë gehad het.
“Ons het ’n lang pad saam gekom. Pik Botha was ’n briljante spreker wat oortuigende toesprake kon lewer – in die parlement en ook in die openbaar,” sê dié legendariese oud-Springbok-rugbykaptein.
“Dit is hartseer dat iemand moet gaan, maar dis maar deel van die lewe. Ek is baie dankbaar teenoor sy vrou, Ina, wat hom die laaste ruk so goed versorg het.”
Dr. Dawie de VilliersFoto: Jaco Marais
De Villiers, wat soos Botha destyds onder die sogenaamde verligtes in die Nasionale Party (NP) getel het, was Botha se voorganger as volksraadslid vir die kiesafdeling Johannesburg-Wes.
Roelf Meyer, ’n ander kollega van Botha wat hom as volksraadslid in dié kiesafdeling opgevolg het, sê hy onthou sy eerste ontmoeting met Botha in 1977 baie goed.
“Dit was nog voordat ek ook politiek toe is. Ek was in verwondering oor hierdie man met sy diep stem en die kundigheid waarmee hy oor die wêreld kon praat.”
Hy het Botha se siening oor die politiek ondersteun, maar was nie deel van Botha se binnekring nie.
“Pik het sy eie manier van doen gehad. Hy was ’n inspirasie vir ons almal oor verandering en die noodsaaklikheid daarvan.
Roelf MeyerFoto: Simone Kley
“Hy het sekerlik ook vyande gemaak oor goed wat hy soms gesê het. Pik was ook nie altyd gewild oor die uitlatings wat hy gemaak het oor wat moet gebeur nie.
“Dit was in die tyd toe die NP twee faksies gehad het, soos wat die ANC ook nou het. Daar was ’n faksie wat koud gestaan het teenoor verandering.
“Pik het die ster-status gehad. Die enigste keer wat hy dit nie kon handhaaf nie, wat toe Eugene Terreblanche en sy AWB-lede ’n NP-vergadering (in die laat 1980’s) op Pietersburg (nou Polokwane) opgebreek het,” onthou Meyer.
Meer oor: Pik Botha | Roelf Meyer | Politieke Figuur | Sterfgeval | Huldeblyke